Lisa Montgomery: Teregstelling tydelik opgeskortLisa Montgomery (Foto: Facebook) ŉ Amerikaanse federale regter het etlike ure voor Lisa Montgomery se teregstelling ŉ hofbevel toegestaan wat bepaal dat die teregstelling tydelik opgeskort word hangende ŉ bevoegdheidsverhoor. ŉ Datum vir die verhoor is nog nie vasgestel nie. Montgomery sou Dinsdag die eerste vrou in 68 jaar word om in die VSA tereggestel te word nadat sy in 2004 skuldig bevind is op aanklag dat sy die 23-jarige Bobbie Jo Stinnett van Missouri, wat agt maande swanger was, verwurg en toe die baba uit haar maag gesny en “ontvoer” het. Regter James Hanlon van die suidelike distrik Indiana het egter Maandag ter elfde ure ŉ hofbevel toegestaan wat die teregstelling voorlopig opskort. Montgomery se prokureurs voer aan hul kliënt het ten tyde van die moord aan ŉ geestesversteuring gely. Daar word beweer dat Montgomery met breinskade gebore is en ŉ lewe van mishandeling verduur het voordat sy die moord gepleeg het. “Die verslag voor die hof bevat voldoende bewyse dat Montgomery se huidige geestestoestand so van die werklikheid verwyder is dat sy nie die regering se rede vir haar teregstelling kan verstaan ​​nie,” het die regter bevind. “Sowel die (regering) as die slagoffers van die misdaad het ŉ belangrike belang in die tydige afdwinging van ŉ vonnis. Maar dit is ook in die openbare belang om te verseker dat die regering nie ŉ gevangene teregstel wat weens haar geestelike toestand nie die betekenis van ŉ gemeenskap se oordeel kan begryp nie,” het Hanlon daarop gewys. Maroela Media het vroeër berig Montgomery het die betrokke dag van die moord in 2004 van haar huis in Kansas na Stinnett se huis in Skidmore gery en voorgegee dat sy ŉ hondjie wil aanneem. Toe sy by die huis aankom, het Montgomery ŉ tou gebruik om Stinnett mee te verwurg. Stinnett was by haar bewussyn en het probeer om haarself te verdedig toe Montgomery ŉ kombuismes gebruik het om die baba uit haar maag te sny. Aanklaers het destyds gesê Montgomery het die baba aangeneem en probeer om die kind as haar eie groot te maak. Montgomery se regspan het vantevore al aangevoer dat sy aan geestesversteurings gely het toe sy Stinnett vermoor het, maar ŉ regter het vroeër haar verdediging verwerp. Haar advokate het ook aangevoer dat sy aan ŉ toestand genaamd pseudoswangerskap ly, wat verwys na ŉ vrou wat valslik glo dat sy swanger is en uiterlike tekens van ŉ swangerskap toon. Die laaste federale teregstelling was dié van Bonnie Brown Heady op 18 Desember 1953. Heady is in ŉ gaskamer in Missouri tereggestel nadat sy skuldig bevind is aan moord en ontvoering.